Viver senza charn e products da latg?

Nagina charn, nagins products da latg, nagins ovs e nagin mel. Viver vegan vul dir ch’ins desista da bler. U tuttina betg? Da tge ch’ella sa nutrescha scriva la vegana Andrina en ses blog.

Prim d’october 2008

Uschia hai cumenzà cun mes viver vegan

Mes num è Andrina Luzio, jau hai 18 onns, sun da Savognin, abitesch durant l’emna però a Cuira. L’emprim onn d’emprendissadi abitava jau en la Casa Florentini. Là hai jau emprais a conuscher mia cunabitanta actuala Judith, ina vegetaria. Gia avant che jau hai scuntrà ella, hai jau ponderà da daventar vegetaria. Però ella e ses arguments per in’alimentaziun senza charn è stà il motiv decisiv, pertge che jau sun daventada vegetaria. A partir dal favrer 2007 n’hai jau tutgà en nagina charn pli. Mi’istorgetta n’è però betg anc a fin.

Sco gia menziunà abitesch jau cun Judith (vegetaria) ed anc in’autra collega, Sonja (mangia charn) en ina cuminanza d’abitar. L’entschatta da quest onn ha Judith tematisà il vegetarissem en sia lavur da diplom. Ella ha survegnì tranter auter broschuras dal SVV (Schweizerische Vereinigung für Vegetarismus). Entras las infurmaziuns or da quellas broschuras e numerusas retschertgas davart il tema vegan sun jau daventada vegana.

Uss viv jau a partir dal mars 2008 en questa moda e maniera e ma sent – fisic e psichic – bler meglier che avant. Cura che jau hai ditg a mia mamma che jau haja cumenzà a viver vegan, n’era ella betg fitg cuntenta. Or dal motiv che mes corp savess vegnir malsaun, pervi da mancos da tschertas substanzas che sa chattan en ils products animalics. Er sche jau ma sentiva corporalmain en gamba, sun jau tuttina ida (sin giavisch da mia mamma) tar ina cussegliadra da nutriment.

L’emprima giada che jau sun stada tar quella, hai jau gì da far in scan da mes corp cun in apparat spezial. Suenter circa 15 minutas ha quel mussà, tge parts da mes corp che mussan valitas ‹betg normalas›. Tar mai era quai il sang. Perquai hai jau gì da laschar prender sang en in labor e laschar testar las provas sin diversas chaussas medicinalas. Entras questas provas han ins chattà or che jau aveva in manco da trombocits. La valur da quels era da lez temp tar mai tar 60 000 (per microliter sang). Normalmain ha in carstgaun tranter 150 000 e 380 000 trombocits (per microliter sang) en ses corp. Perquai ha jau da prender supplementarmain vitamins natirals da Burgerstein en furma da tablettas (questas tablettas n’èn betg vegnidas empruvadas vi d’animals, na cuntegnan nagut animalic e n’èn betg chemicas). Uss èn questas valurs puspè normalas (circa 250 000).

Plinavant ha la cussegliadra da nutriment dà blers tips a mai, tge che jau poss mangiar per avair tut ils vitamins. Jau cussegl a mintgin che vul daventar in vegan da s’infurmar (il meglier tar ina cussegliadra da nutriment) co ch’ins po cumpensar il meglier ils mancos.

«Daco nagins ovs? Na vuls betg ch’ins engola ils ovs a las giaglinas, ni co?», quai m’ha dumandà oz in collega da lavur. Il motiv pertge che jau na consumesch nagins products animalics vegns a savair proximamain sin quest blog...

7 d’october 2008

Daco nagins products animalics?

Che vegetaris na mangian nagina charn, quai chapeschan e tolereschan ils blers umans. Jau hai però il sentiment ch’i na vegn savens betg encletg la tenuta envers la vita dals vegans. Jau vi esser sincera, durant il temp che jau mangiava anc charn ed hai udì l’emprima giada dal veganissem, hai jau pensà per mai che questa glieud haja giu in chantun: nagina charn okay, però nagins ovs e nagin latg?! Daco betg? Quai na fa gea nagin donn a quels animals... Oz ves jau quai tut auter.

Daco che jau na mangel nagina charn, n’hai jau probablamain betg d’argumentar ditg. Sche animals han emoziuns sco per exempel tema, ravgia, plaschair ni tristezza è discutabel. Però ch’els han ils medems senns sco l’uman (vesair, udir, savurar, sagiar, palpar, senn per dolurs) è evident. Il senn da las dolurs è in punct decisiv per mai. In auter è co che animals da maz vegnan tractads (tegnida, transport). Jau suppon che la gronda part da vus haja gia vesì ina giada films ni maletgs che mussan quai. Ils animals da noss purs en Svizra na vegnan probabel betg tractads uschia. Però vegnan er quels animals mazzads avant ch’els vegnan elavurads e fineschan sco burgers ni liongias viennaisas.

Co vegnan els mazzads? En Svizra èsi scumandà da mazzar senza sturnir, tuttina vegnan mintg’onn stgavazzadas enturn 500 000 giaglinas vivas.

La brutalitad cunter ils animals, las dolurs ch’ils animals han e co ch’els vegnan mazzads, quai èn ils motivs per mi’alimentaziun senza charn e products che cuntegnan schelatina. Sco gia menziunà, pens jau che quai è en general chapibel per mes concarstgauns.

Ma tar il viver vegan tutga anc tiers il desister dad ovs e product da latg. Daco nagins ovs? Jau hai in pèr motivs per quai. Jau cumenz cun ils pulschains. La mesadad da tut quels èn masculins e perquai vegnan els mazzads curt suenter ch’els èn vegnids or da l’ov. Ils pulschains feminins daventan giaglinas d’engrasch ni ovunzas. Las ovunzas mettan mintg’onn circa 250 (tegnida al liber) fin 300 (tegnida en battaria) ovs. Sco cumparaziun: ina ‹normala› giaglina metta 6 fin 12 ovs ad onn per la reproducziun.

Daco na vom jau lura betg tar il pur per ils ovs? Er tar questas giaglinas è l’auta producziun d’ovs il resultat da l’allevament. Ed er sche quest punct ma fiss tuttina: sche jau vuless cumprar per exempel ina turta preparada en ina butia, sche n’èn ils ovs ch’èn vegnids duvrads per far questa fitg probabel betg d’in pur. Plinavant: sche la prestaziun da metter ovs lascha suenter (suenter circa 1 fin 1 1/2 onns) vegnan las ovunzas mazzadas. (In’ovunza avess in’aspectativa da vita natirala da circa 5-10 onns.)

Jau na consumesch nagins products da latg, perquai che jau pens che l’uman na dovra betg quai. Latg da vatgas è per mai nagut auter che latg-mamma che mintga animal lactant (sco era l’uman) producescha per nutrir ses pitschens. L’uman è la suletta creatira che consumescha latg-mamma d’ina autra spezia ed era la suletta creatira che consumescha latg cur ch’el n’è betg pli en la vegliadetgna da pop. Per il gudogn dal latg inseminescha l’uman mintg’onn las vatgas. Cura ch’il vadè nascha, vegn el mazzà e l’uman survegn il latg che fiss stà destinà per il vadè. Da las vatgas da latg vegn spetgà in’auta prestaziun da latg. Suenter 6 fin 8 onns prenda questa prestaziun giu uschè ferm che las vatgas han da vegnir mazzadas per motivs economics. Uschiglio avessan ellas in’aspectativa da vita da circa 20 onns.

«Nagina charn, enclegentaivel. Nagins ovs e nagin latg, okay. Ma mel, pertge nagin mel d’avieuls?» Versiun curta: Il mel è nutriment per ils avieuls. Jau na dovrel nagin mel per esser sauna e frestga. E plinavant moran blers avieuls durant la racolta.

A l’entschatta da mes veganissem hai jau gì il ferm basegn da persvader mes concarstgauns da betg mangiar charn. Jau hai però stuì chapir che quai è impussibel, perquai che mintga carstgaun decida sez co ch’el vul viver. Sche mes concarstgauns acceptan che jau sun vegana, hai jau d’acceptar ch’els mangian charn...

«Ma tge mangias ti lura?» Questa dumonda hai jau gia udì fitg bleras giadas. Tge purschidas da nutriment alternativas ch’i dat per mai sco vegana – proximamain sin quest blog...

14 d’october 2008

Nutella e raviolis or da la bischla

Sche jau di ad insatgi che jau sun vegana, poss jau quintar ch’ina da las emprimas dumondas è: «Ma tge mangias ti lura?»

Per il solit fatsch jau cumissiuns en il Coop ni en la chasa da refurma. La chasa da refurma – il paradis per mai. :-)

Là datti tut quai che jau poss m’imaginar. Da Nutella fin raviolis or da la bischla. Tut vegan, sa chapescha. Deplorablamain è la chasa da refurma fitg chara. Però là chatt’ins praticamain tut quai ch’è uschiglio animalic en furma vegana.

«Chicken nuggets» senza chicken

Chicken nuggets fatgs or da tofu. Per mai ils megliers nuggets che jau hai mai mangià! In test renda! Uschiglio datti talgias, tagliadiras ni tofu en tut las variaziuns. Il Coop porscha products da Délicorn. Dus da quels èn vegans, ils burgers (da broccoli ni nature) ed il tofu (cun ervas ni era nature). Ils products èn segnads cun simbols dal v-label. Jau hai gist fatg ina pitschna retschertga davart quests products sin la website da Coop/Délicorn. I para ch’il responsabel per questa pagina na s’interessescha betg propi per il vegetarissem; sper tut ils maletgs dals products vegans statti scrit ‹ovo vegetarisch›. Sin il maletg sez statti però ‹vegan›, igl è dentant scrit uschè pitschen e turbel ch’ins na po betg leger. Ma sch’ins visita la pagina dal v-label pon ins engrondir ils maletgs da quels dus products, uschia ch’il ‹vegan› è bain legibel.

Curta decleraziun

Il veganissem è ina da quatter sort dal vegetarissem, las autras sorts èn ovo-lacto vegetar (mangian products animalics), ovo vegetar (mangian ovs, però nagins products da latg), lacto vegetar (mangian products da latg, però nagin ovs).

Ultra da quai porscha il Coop era in product vegan en la marca Weight Watchers, talgias sin basa da tirc. Jau hai testà tut ils tschintg products. Ils burgers e las talgias da tirc na pon ins betg cumparegliar cun charn, igl ha in tut auter gust ed ina tut autra consistenza che charn. Per mai gusta quai fitg bain.

Dretga charn na ma gustass en mintga cas betg pli, or dal motiv che jau ves, sche jau guard sin in dretg toc charn, nagut auter che l’animal mort. Ils blers carstgauns che mangian charn na paran betg da vesair pli l’animal che jau ves. Els na vesan nagin portg pli en ina talgia e nagin biestg gross en in burger. Però, sch’i sa tractass d’in toc chaun ni giat ch’els avessan da mangiar, vesessan els puspè la differenza? Jau pens da bain.

Quai fissi stà cun las alternativas da charn che jau enconusch da cumprar a Cuira.

Però tge èsi cun ovs e products da latg? La suletta alternativa per ovs ch’è enconuschenta a mai è tofu, il tofu natiral ha ina consistenza ed in gust sumegliant sco ovs sbattids...

Alternativas per products da latg

Sco emprim il latg sez. Jau enconusch latg da soja, latg da ris e latg da cocos. Tenor mai è il latg da ris il meglier; quest latg è super per cornflakes ni café. Latg da cocos è pli consistent e cunquai pli adattà per sosas (remplazzament per groma). Il latg da soja è fitg spezial e sco che jau ma poss metter avant betg chaussa per mintgin. Almain betg la chaussa da quels che jau enconusch ch’han empruvà – e mes cas n’è quest latg er betg. Quests latgs pon ins cumprar en il Coop, en la chasa da refurma ed en il Migros. Latg da cocos è era en vendita en il Denner.

Tge alternativas datti per jogurts?

Il Coop ed il Migros vendan jogurts da soja da la Soja-Line. Ils jogurts èn fitg buns. Ma er sch’els èn fatgs or da soja, per mai paran els d’avair in auter gust che da latg da soja. Ils jogurts datti en divers gusts. Era la chasa da refurma porscha jogurts vegans ed er quests èn buns.

Chaschiel vegan ha jau fin uss chattà mo en la chasa da refurma, però gist en duas variantas. In chaschiel pli dir ed in sco mozzarella, per exempel per far pizza ni per far tost.

Uss restan anc il mel e la schelatina

Mel pon ins per exempel remplazzar cun sirup d’ischi ni mel da flur-chadaina. E las alternativas per schelatina pon esser per exempel agar-agar ni pectin. Ursets da gumma vegetars datti da cumprar en il Lolipop a la staziun. Però n’èn betg tut ils veggie-ursets er vegans. In pèr sorts han en mel ni latg.

Mes top trais da chaussas spezialas veganas

Qua mes top trais che jau hai chattà enfin uss. Rang 3: raviolis or da la bischla, rang 2: Nutella, rang 1: glatsch da tschigulatta e da vaniglia. Il glatsch ha jau però fin uss mo vesì ina giada en in Migros a Turitg... Ma igl è stà in super glatsch! :-)

Chala il viver vegan tar il nutriment ni va questa moda da viver anc pli lunsch? Ella va anc pli lunsch! D’ina acziun che jau hai fatg cun duas collegas, durant ch’il circus Knie era giast a Cuira, pudais vus leger proximamain sin quest blog...

21 d’october 2008

Nagin applaus per tortura d’animals

L’entschatta avrigl da quest’onn ha mia mamma legì en la gasetta in inserat da l’organisaziun KAT (Kein Applaus für Tierquälerei) che tschertgava voluntaris per ina demonstraziun quieta. Mia mamma ha mussà quai a mai ed jau hai infurmà mias duas collegas Judith e Samantha (veggies). Nus essan immediatamain stadas d’accord che nus prendian part da quest’acziun. Jau hai alura contactà l’organisatura, Nadja Biedermann. Nus avain fatg giu che nus ans entaupian il suentermezdi dal di da l’acziun a la staziun a Cuira.

Entras l’‹Elefantenmobil› avain nus immediat enconuschì Nadja. Ella ans è stada da l’entschatta davent simpatica, ina persuna giuvna e lucca ed ella è l’emprima persuna vegana che jau hai emprendì d’enconuscher. Nadja ha gì grond plaschair che nus avain gì interess da gidar, e nus avain gì grond plaschair d’emprender d’enconuscher insatgi che pensa tuttina sco nus. Avant ch’ella ha declerà tge che nus avain da far, avain nus anc discurrì in pau sur dal veganissem e Nadja ans ha orientà davart l’organisaziun KAT.

In’acziun da flyer – nagina demo

Jau m’aveva imaginà che quai dettia ina mega demo davant quest circus... Jau aveva er pensà ch’i vegnian blers voluntaris… En tut eran nus sis persunas: Nadja cun duas collegas e nus trais. Quai era uss però tuttina.

Nus avain alura fatg giu che Judith, Samantha ed jau scumpartian ils flyers avant l’areal dal circus e ch’els fetschian quai en la citad veglia. Els ans han alura anc dà in costum da leopard, in cilinder ed in nas da clown per ans mascrar, sco er ils flyers e placats per pender enturn cun si maletgs d’animals en praschun. Els hajan fatg bunas experientschas cun quai. Mascradas e motivadas essan nus alura ans messas sin via vers il circus.

Gia en il bus avain nus cumenzà a discurrer cun la glieud. Ina dunna ha ditg ch’ella chattia noss engaschi per ils animals remartgabel. Quai ans ha gist motivà anc pli fitg.

Mammas e babs

Cura che nus essan arrivadas tar il circus, avain nus repartì ils blers flyers a mammas e babs che visitavan cun lur uffants il zoo da charsinar dal circus. Quai n’ha però gì nagin effect. Tenor ils geniturs, cun ils quals nus avain discurrì, è il circus in enritgiment per lur uffants, perquai ch’els vesian là animals ch’els na pon betg vesair mintga di. Aha, basta ch’ils uffants emprendan da pitschen ensi, che l’uman po far tge ch’el vul cun ils animals…

Pli tard essan nus puspè ans entupadas cun Nadja en la citad veglia e là avain nus discurrì co che tut è stà. Suenter è ella sa messa sin via a chasa... Nus avain ditg che nus repartian anc flyers avant la represchentaziun da la saira...

Avant la represchentaziun essan nus partidas danovamain, cun sentiments maschadads, en direcziun dal circus. Cura che nus avain repartì ils emprims flyers èn las reacziuns stadas fitg negativas. Singuls avain nus pudì persvader da leger tras ils flyers. Cura che la represchentaziun ha cumenzà e tut la glieud è stada davent, avevan nus nagins flyers pli. Nus essan alura anc idas a controllar sche la glieud haja forsa bittà ils flyers en las sadellas da rument. Nus essan stadas fitg surstadas cur che nus avain chattà mo singuls flyer en las sadellas. Però avevan nus tuttina il sentiment che quest’acziun n’haja deplorablamain betg purtà ina massa. L’uman na sa lascha betg persvader cun in flyer...

Tenor mai vegn regalà memia blera attenziun a l’illusiun dal circus. Per la glieud vai dapli per il divertiment che per il bainstar dals animals. Tuttina avain nus pudì cuntanscher singulas persunas cun noss messadi ed avain pudì raquintar a questas persunas tge che capita cun ils animals.

Tge capita cun ils animals?

Per exempel han elefants, giats da rapina ed auters animals da circus en la natira libra enorms territoris e chaminan mintga di plirs kilometers. En il circus pon els mo bandunar lur chasets per la represchentaziun curta en la manescha. Uschiglio vegeteschan els per sasez en pitschens chasets – da notg savens enchadanads – sin paucs meters quadrats. Ils resultats da quai èn stereotipia ed automutilaziuns. Er è il clima en Svizra bler memia fraid per liuns ni tighers per exempel. Per auters animals èn las stads memia chaudas…

Pervia dals costums è la glieud vegnida encunter a nus, cunzunt ils uffants. Però hai jau il sentiment che quels n’han betg propi encletg noss giavisch. Els avevan dapli plaschair da stritgar il ‹leopard›.

Er sche l’effect è stà fitg pitschen, jau ma participass immediat puspè ad uschia in’acziun!

Per il mument sun jau en l’Engalterra per emprender englais. Co ch’igl è da viver vegan in the U.K. pudais vus leger proximamain sin quest blog...

29 d’october 2008

Viver vegan a Brighton (1)

Dals 12 fin ils 25 d’october ha jau visità il St. Giles Collage a Brighton per far in segiurn linguistic. Durant questas duas emnas en l’Engalterra hai jau scrit diari, co ch’igl è da viver vegan en questa terra.

Mia famiglia ospitanta

Gehya è mia ‹mamma› ospitanta. En ils documents che jau hai retschavì da la scola statti scrit ch’ella è vegetaria. La saira che jau sun arrivada a Brighton ha ella però ditg a mai ch’ella mangia charn. Ella lavura sco pratitganta curativa e terapeuta. Carl, il figl da Gehya, ha 9 onns. En pli han els in chaun, Maissen (ina sort golden retriever). Quel era fitg selvadi. La damaun cura che jau vegniva or da chombra sigliva el si e giappava. Il medem faschava el durant ensolver, cura che jau gieva a scola, cura che jau turnava da scola e durant tschaina. Per ensolver hai jau adina pudì ma servir cun cornflakes e latg da soja ni cun jogurts da soja. Tschaina fascheva Gehya per mai.

12-10-2008

Da mezdi sun jau partida davent da Cuira en direcziun da Turitg cun ina gruppa da scolars che visitan era la scola da commerzi. Perquai che jau n’hai betg savì cura che jau possia puspè mangiar insatge vegan, hai jau cumprà en la chasa da refurma a Cuira rollas chinaisas sco proviant. Durant il sgol cun la Swiss hai dà muffins e pitschnas Toblerones (natiralmain betg vegan...) A l’eroport London Heathrow hai dà in transfer tar las famiglias, organisà da la scola. Enturn las 20.00 uras sun jau arrivada tar mia famiglia ospitanta. Gehya aveva gia paregià verdura en la micro-unda, jau sun però stada memia stancla per mangiar e sun ida directamain a durmir…

13-10-2008

L’emprim di da scola avainsa fatg ina pitschna tura tras Brighton cun la scolasta Hannah. Jau hai discurrì in pau cun ella ed hai ditg che jau saja vegana. Tenor ella hai a Brighton fitg blers veggies e vegans (però era blers ch’èn intolerants envers lactosa). Ella ha mussà a mai nua che jau chat restaurants vegetars... A Brighton datti fitg blers da quels e trais èn fitg damanaivel da la scola. Suenter la visita da la citad ha Hannah anc mussà a nus la scola, tranter auter era la cantina. Il schef da cuschina dal St. Giles è in Talian. Jau hai era ditg ad el che jau saja vegana. El è stà fitg curtaschaivel ed ha ditg che jau possia adina vegnir durant la pausa da las 11 e lura guardia el da cuschinar insatge vegan per mai da mezdi... :-) Da mezdi sun jau ida en il supermartgà per insatge da mangiar. Jau hai mangià in ‹fruitbag›. La saira cura che jau sun vegnida a chasa hai dà ina gronda salata cun dip da humus. Humus è fatg or da chicra ed jau hai fitg gugent quest dip. Deplorablamain n’hai jau betg prendì cun mai en Svizra da quel.

14-10-2008

Durant pausa sun jau ida en il Starbucks. Jau hai natiralmain dumandà la camariera schi dettia era café vegan. Resposta: gea! Juhu. A partir da là sun jau stada mintga di en il Starbucks per in café... Suenter scola sun jau stada in pau a spass tras las ‹lains› da Brighton. Uschia han num las vias en il center da Brighton. Insanua hai jau lura anc chattà cookies vegans... Avant ch’ir a ‹chasa› sun jau anc ida a tschertgar in restaurant vegan damanaivel da la scola per ir il di suenter a gentar. Tschertgà – chattà. Il Wai Kika Moo Kau. La saira hai dà per mai in plat cun verdura. Tartuffels, bagiaunas, risch melnas e pistuns da tirc cun si sal.

Cuntinuaziun suonda...

Prim da november 2008

Viver vegan a Brighton (2)

15-10-2008

Sco gia menziunà sun jau ida en il Wai Kika Moo Kau per mes gentar. Circa 90% da las spaisas sin la carta da menu eran veganas. Jau hai mangià ina fajita cun en verdura e cullas. Jau n’hai nagin’idea or da tge che quellas eran fatgas, ma igl aveva en chicras ed igl ha gustà fitg bain. Tschaina hai dà ris cun sosa da tomata cun en tocs da quorn. L’emprim mument sun jau stada schoccada, pertge che quai veseva ora sco ton. Gehya ha però garantì a mai che quai saja 100% vegan...

16-10-2008

Da gentar sun jau stada en il Subway per in sandwich. Jau hai natiralmain era dumandà qua sch’els possian far per mai in sandwich vegan. Il camarier è stà fitg curtaschaivel e m’ha fatg quest plaschair. (Il paun en il Subway è vegan... en mintga cas a Brighton ed a Londra). Tschaina hai puspè dà ina salata maschadada cun dip da humus. Oz hai jau gì ina fitg, fitg lunga discussiun cun mia collega davart il viver vegan. Ad ella hai jau empruvà da declerar 100 giadas daco che jau viv uschia, ella na sa tuttina betg chapir daco che jau fatsch quai. Er sche nus duas avain fitg differentas opiniuns, ella è tuttina ina super collega.

17-10-2008

Jau hai pensà d’empruvar anc insatge auter en il Wai Kika e sun perquai anc ina giada ida là a gentar. Questa giada hai jau mangià in burger (sin basa da tartuffels) cun tartuffels frittads e salata. En la vitrina hai gì circa sis differentas turtas, tuttas veganas. Jau hai pensà, sche jau chat schon ina giada insatge uschia ch’i na dat betg en Svizra, stoss jau era empruvar quai. Hai lura mangià in brownie vegan – jau n’hai anc mai mangià in brownie uschè bun... probabel perquai che jau hai uschè daditg mangià nagin pli. Tschaina hai dà in plat fullanà cun verdura.

18-10-2008

I love London. Per mai ina da las pli bellas citads sin il mund. En il tren vers Londra hai jau puspè pudì declerar a mes conscolars lung e lad daco che jau sun vegana... A Londra sez hai dà tant da gentar sco da tschaina sandwichs da Subway e café da Starbucks. Judith aveva scrit a mai in sms che jau duessi ir en il Redveg a gentar... Jau hai però gì dus problems. Primo na hai jau gì nagin’idea nua che quest restaurant vegan è e secundo nagina ch’ha gì gust da vegnir cun mai. E suletta? N’hai jau betg vulì ir! Janu, jau pens che quai n’è betg stà la davosa giada che jau hai visità Londra. E la proxima giada chat jau quest Redveg...

Cuntinuaziun suonda...

4 da november 2008

Viver vegan a Brighton (3)

19-10-2008

L’emprima dumengia a Brighton sun jau stada cun Lucrezia a far in pau shopping. E perquai che nus avain fatg quai l’entir di, hai jau prendì cun mai in pachet da lunch. Sandwichs cun en mes amà humus e verdura. Cura che jau sun turnada a chasa la saira era nagin d’enturn. Hai lura pli tard chattà ina brev (deponida sin mia rauba da scola). Gehya aveva scrit che jau possia far mez tschaina... I haja cuscus en la micro-unda. Mai hai irrità in pau ch’i n’era scrit nagut da micro-unda sin il pac, però insatge d’agiuntar aua, uschia super englais na sai jau alura tuttina betg... Hai lura l’ultim mangia cornflakes.

20-10-2008

Perquai che jau na sun betg stada abla da preparar per mai cuscus il di avant, hai jau cumprà per gentar salata da cuscus. Quella saira hai dà in mega menu. Buglia da tartuffels cun diversa verdura ed il cuscus che jau n’era betg vegnida da far il di avant...

21-10-2008

Suenter scola sun jau ida cun Lucrezia in pau per las vias da Brighton a spass. Insacura essan nus passadas speravia il Food for friends. In fitg grond ed jau crai perfin il pli vegl restaurant vegetar a Brighton. Jau hai gì tschertgà, avant che jau sun ida a Brighton, restaurants vegans sin l’internet ed aveva chattà maletgs da quel. Ma jau na sun deplorablamain betg stada a mangiar là. Tschaina ha Gehya fatg tartuffels frittads cun fava alva e liongettas veganas, very spicy!!

22-10-2008

Suenter scola sun jau stada cun Lucrezia a Marina Village. Quai è in port cun center da cumpra. Nus essan stadas en l’Asda store, sumegliant sco Migros ni Coop en Svizra, però circa 5 giadas pli grond. Là hai gì ina curuna cun il titel ‹free from›, praticamain mo cun chaussas veganas e vegetarias. Hai era chattà ora ch’ils chips da Pringles (original, paprica e bbq) èn declerads sco vegan. Tschaina hai puspè dà da quellas liongettas picantas e cuscus.

23-10-2008

Atgnamain avevan Lucrezia ed jau ans prendì avant da pruvar or quel di la cantina da la scola. Igl aveva però ina uschè lunga colonna avant quella che nus essan puspè idas en il supermartgà. Jau hai mangià paun cun dip da humus. Il humus che Gehya aveva a chasa era però 100 giadas meglier! Tschaina hai lura puspè dà salata maschadada cun humus e cuscus... Fitg varià! *ironic*

Cuntinuaziun suonda...

7 da november 2008

Viver vegan a Brighton (4)

24-10-2008

L’ultim di da scola. Quai vul dir l’ultima pussaivladad d’empruvar il food da la cantina. Jau sun ida cun Lucrezia da pausa tar il schef da cuschina. El ha immediat savì che jau sun la vegana ed ha ditg ch’el paregia per mai da mezdi ris cun sosa da chili. Da mezdi essan nus lura vegnidas... Jau hai pajà per ina mega gronda purziun 2 £ (circa 4 francs). Ed igl è stà super bun. S’enriclain uss tuttas duas che nus n’essan betg stadas pli savens en la cantina. Avessan pudì spargnar ina massa raps... E la spaisa è, sco ditg, stada fitg buna! L’ultima saira cura che jau sun turnada a chasa... era puspè nagin a chasa. Hai spetgà fin las 9, lura è vegnida mia family ed anc il figl vegl. Lez è spert vegni tar mai sin chombra ed ha ditg che Gehya mettia mia tschaina en il furnel, jau possia lura mangiar en 30 min... Els giajan anc cun il chaun tar la sora da Gehya, perquai ch’i van en vacanzas il di suenter. Tschaina hai dà tartuffels frittads ed in pie da verdura.

25-10-2008

L’ultim di a Brighton. Hai ensulvì mes ultims cornflakes cun latg da soja e bandunà la chasa a las 07.45, perquai ch’els èn er ids en vacanzas ed jau hai vulì esser or da pes. Jau era lura a las 08.30 davant il St. Giles, ¾ d’ura memia baud, il bus a Londra partiva pir a las 09.15. Jau sun lura anc ida per mes ultim Starbucks coffee a Brighton e suenter èni vegnids, mes conscolars. A l’eroport hai jau duvrà mias ultimas glivras per in fruitbag. En l’eroplan hai puspè dà nagut vegan (chicken-curry sandwichs e tschigulatta). Arrivada a Turitg sun jau ida en la Migros per paunets per mangiar en il tren... Quai èn stadas mias experientschas co ch’igl è da viver vegan en l’Engalterra. Jau sun da l’idea ch’igl è bler pli simpel là, perquai ch’igl è scrit si dapertut sch’igl è vegan u betg. Ed en general datti dapli products e pussaivladads da mangiar vegan, cumpareglià cun Cuira. Jau sper che jau possia turnar puspè a Brighton ni Londra, perquai che jau hai gì in fitg bel temp là...

Veganissem e cosmetica – proximamain sin quest blog...

12 da november 2008

Viver vegan po esser char

Viver vegan na vul betg mo dir ch’ins desista tar l’alimentaziun da products animalics, mabain er en divers auters secturs da la vita. Da quests secturs pon per exempel esser l’igiena dal corp ni la cosmetica. Quai n’ha betg mo da far cun las ingredienzas che pon esser animalicas, mabain er cun ils tests che vegnan fatgs cun ils animals. Cura che jau sun daventada vegana, hai jau atgnamain prendì avant da mo pli cumprar da quests products en il Bodyshop. Quai hai jau però mo tratg tras ils emprims mais. D’adina cumprar products sco schampo en il Bodyshop vegn a la lunga fitg char. Ussa cumpr jau las chaussas che jau dovr fitg savens, sco gist schampo, en in affar normal. Per fortuna datti l’internet! Cun quel poss jau retschertgar tge interpresas che testeschan lur products vi d’animals e tge products che cuntegnan substanzas animalicas. Ed uschia poss jau evitar da sustegnair questas firmas. Auters products che tegnan fitg ditg cumpr jau il pli gugent en il Bodyshop, perquai ch’ils products paran fitg buns e la societad anonima na sustegna betg sulettamain la protecziun dals animals, mabain er il commerzi gist, ils dretgs umans e la protecziun da l’ambient. Il viver vegan è da temp en temp in pau pli char...

Reacziuns sin mia moda da viver – proximamain sin quest blog!

19 da november 2008

«Da quai na mangel jau betg»

Sco gia menziunà a l’entschatta da quest blog: mes concarstgauns reageschan en general positiv sin mia moda da viver. Natiralmain na pon però betg mancar ina u duas parolas da temp en temp. Però nagut terribel nausch. Oz less jau raquintar d’in incap en il tren…

Ina giada, in venderdi, sun jau ida cun il tren vers Savognin, ensemen cun duas collegas ed in’enconuschenta. Mias duas collegas Silvana e Sina savevan gia daditg che jau sun vegana, per l’enconuschenta era quai però insatge nov. Sin quest tema essan nus vegnidas tar la dumonda da Sina, tge che jau cuschinia la fin d’emna. Cura ch’il pled ‹tofu› è crudà, ha l’enconuschenta dumandà co che jau possia insumma mangiar da quai, quai saja gea uschè disgustus. Sin mia dumonda sch’ella haja insumma gia ina giada empruvà tofu ha ella ditg: «Segir betg, da quai na mangel jau betg!» Quai è stà l’impuls per ina discussiun ch’ha cuzzà fin a Casti, nua che nus avain gì da sortir dal tren. Tenor mias collegas èsi stà fitg divertent da tadlar tiers a nus. Jau na sai betg chapir persunas che din ch’ellas n’hajan betg gugent insatge, sch’ellas n’han anc mai empruvà. La giuvna en il tren na vegn però betg ad esser stada la davosa persuna cun la quala jau vegn a discutar davart il viver vegan…

Sur da celebrities e musica vegana – proximamain sin quest blog.

26 da november 2008

Ina chanzun per ils animals

Tge han Joaquin Phoenix (actur ‹Gladiator›, ‹Walk the line›), Chris Barker (bassist ‹Anti-Flag›), Tim Commerford (bass/backing vocalist ‹Rage Against The Machine›), Clint Eastwood (actur ‹Dirty Harry›, ‹Million Dollar Baby›), John Feldmann (chantadur, ghitarrist ‹Goldfinger›), Joan Jett (chantadura ‹I love rock’n’roll›), Moby (DJ, singer-songwriter e musicant), Pink (chantadura), Prince (musicant), Alicia Silverstone (actura ‹Clueless: High School Reunion›), Liv Tyler (actura ‹The Lord of the Rings: The Fellowship of the Ring›) e Thomas D (chantadur ‹Die Fantastischen Vier›) cuminaivel? Tut questas persunas èn renumadas, la gronda part dad ellas sa metta en per ils dretgs d’animals e tuttas vivan vegan.

In da quels è John Felmann da Goldfinger. A mai plascha sia musica fitg ed jau hai grond respect co ch’el emprova da motivar ils umans da prender dapli resguard sin ils animals. El ha scrit la chanzun ‹Free me›. Sin YouTube di el ch’el haja scrit quest song perquai ch’el charezzia animals. Cura ch’el saja stà sin tura en Germania, haja el vis in camiun cun chargià giaglinas sin via tar la chasa da maz. Ed el sa saja sentì uschè pers da betg pudair salvar ellas. Vilà ha el prendì sia ghitarra ed ha scrit quest song per empruvar da sclerir ils umans.

Sia pitschna allocuziun ed era la chanzun è propi commovent. Jau na sun betg la suletta che pensa quai, sco ch’ils commentaris mussan. Però datti er da quellas ch’han il sentiment ch’ellas vegnian memia influenzadas e sfurzadas. Tge che ti pensas è surlascha a tai...

I dat adina dapli bands che sa mettan en per ils animals, per exempel èn divers commembers da fitg bleras (betg fitg renumadas) straight edge bands americanas vegans. Però er bands ‹grondas› sco Rise Against: dus dals commember da la band èn vegans, ils auters dus èn veggies e la band sustegna projects da PETA.

Nus tuts essan ‹earthlings›. Tge che jau vi dir cun quai? Chatta or – proximamain sin quest blog.

3 da december 2008

Nus ‹Earthlings›

Betg mo songs duessan motivar l’umanitad da desister da products animalics, mabain er films. Quels èn per il pli fitg extrems. Cunzunt per persunas che na cumportan naginas scenas crudaivlas, sco per exempel jau.

Finalmain m’hai jau pudì surmuntar da guardar ‹Earthlings›. Jau hai gia cumenzà in pèr giadas a guardar quest film, però fin avant curt temp n’hai jau betg savì guardar l’entir. ‹Earthlings› è in film documentar, el dat invistas en negozis d’animals, fabricas da chagniels e pensiuns d’animals sco er en la tegnida d’animals da massa, il martgà cun tgirom e pel, l’industria da sport e da divertiment e mussa a la fin ils experiments cun animals en la medischina e la scienza.

Il film è taglià ensemen or da scenas ch’èn vegnidas filmadas secretamain d’organisaziuns da protecziun d’animals. Pledader è Joaquin Phoenix e la musica tar il film è per gronda part vegnida producida da Moby.

Per mai mussa quest film che nus tuts – uman ed animal – avain il dretg da viver sin quest mund. El na sforza betg da daventar veggie ni vegan, el mussa mo tge che capita cun ils animals sin quest mund. Er sch’i na vesa betg or uschia en Svizra, tenor mai n’èsi betg basegnaivel da turmentar ils animals per ‹sa sentir bain›.

‹Earthlings› è dà liber per guardar gratuit sin l’internet. Però propi nagut per olmas deblas!

Temp d’advent è il temp ch’ins vegn malsaun ed era il temp da las giaccas da pel. Co ch’igl è per ina vegana sch’ella vegn malsauna e co ch’igl è per ella d’entupar sin via ina dunna veglia cun ina nunditga giacca da pel – proximamain sin quest blog!

10 da december 2008

Tge capita sch’ina vegana vegn malsauna?

Uss è plaunsieu il temp ch’ins tschiffa dafraid ni ch’ins vegn uschiglio malsaun. Dapi che jau viv vegan, sun jau sin il pli stada malsauna duas giadas. Ed jau n’hai betg duvrà medicaments per ma revegnir. Cun pussar e baiver bler dal dretg è in dafraid spert puspè passà. Cun quai na vi jau però betg dir che jau desistiss en mintga cas da medicaments chemics. Sche jau daventass seriusamain malsauna, alura prendess er jau da quests meds avant che murir. Ma per il mument na vesi gea betg ora uschia.

I na ma va betg per ils medicaments sco tals, però per ils experiments cun ils animals che vegnan fatgs per pudair sviluppar ils medicaments. Jau hai gia vis divers films che tematiseschan laboratoris nua ch’i vegn experimentà cun animals.

Tuttina sai jau chapir che l’uman vul adina chattar meglras metodas per restar saun u per puspè daventar saun. Ma jau sun tuttina da l’avis ch’i vegnia fatg memia blers tests e per part da quels che na fan nagin senn. En in da quests films han ins bittà suenter ils experiments ils animals vivs en la sadella da rument. Cun quai hai jau in problem. Sch’ins ha gia da far da quests experiments, pon ins era deliberar l’animal dal mal e betg simplamain laschar crappar el.

17 da december 2008

Beautiful animals and ugly people

‹Fur is worn by beautiful animals and ugly people› (quai è il slogan d’ina acziun da la PETA). Quest’opiniun sustegn era jau. Uss da quest temp ves jau adina dapli dunnas veglias a currer enturn sin las vias da Cuira cun lungs mantels da pel. Jau sai gea anc chapir che umans mangian charn, pervia da la fom. Ma pertge pel? Perquai ch’ins ha fraid? Ni mo perquai ch’i vesa or ‹bel›? Per il fraid pon ins era trair en ina giacca chauda ‹normala›, in pullover dapli e per il vesair ora ‹bain› in mantè da pel artifiziala. Ozendi vesan questas stoffas uschia ni uschia prest ora sco l’original. Ma cun questa metoda na ston murir nagins animals. Quai na para però betg d’interessar tschertins.

Jau m’agitesch mintga giada sche jau ves ina da questas persunas. Jau n’hai però mai gì il curaschi da dir directamain mi’opiniun. Auter mias collegas: tar lezzas è tut pussaivel – dal spidar fin al currer suenter e blastemmar.

D’ina enconuschenta ch’ha in collega che steva a San Murezzan (la chapitala da las giaccas da pel en il Grischun) hai jau er gia udì che lez giappa sco in chaun sch’el scuntra persunas vestgidas en pel.

Sco ditg: ch’insatgi mangia charn sai jau anc chapir, ma ch’insatgi porta pel è per mai inacceptabel!

24 da december 2008

Novas experientschas

Il davos temp fatsch jau adina puspè novas experientschas en connex quant il viver vegan. Gievgia avant duas emnas avain nus gì tschaina da Nadal dals cheerleaders. Là ma sun jau vegnida avant sco ina princessa. Nossa trenadra e ses ami han aposta cuschinà per mai chaussas separadas. L’emprim nacho chips cun sosa, per mai senza chaschiel, suenter salata (simplamain cun ieli ed aschieu) e sco tratga principala pizza! Mia spaisa preferida. :-) Tut è stà fitg bun ed jau appreziesch fitg la fadia ch’els han dà per mai.

La segunda giada princessa è stada sonda avant duas emnas. Nus avain gì radunanza generala da la giuventetgna Savognin e suenter tschaina da Son Niclà. Ils commembers ch’han organisà la tschaina, en in restaurant a Savognin, han prendì grond resguard sin mai. Jau hai pudì tscherner sin la carta tge che jau hai vulì. Però...

Cumenzà hai fitg bain. Cun salata, per mai puspè simplamain mo cun ieli ed aschieu, tut super. Sco tratga principala ha la camariera alura dumandà en cuschina tge ch’els possian far per mai. Jau ma sun alura decidida per il thai curry cun ris. Alura hai dà in incap cun l’empustaziun ed jau hai sco emprim survegnì pasta cun charn, la segunda giada ris cun charn e suenter mes curry ‹senza› charn. Jau sun stada happy ed hai cumenzà a mangiar e tuttenina gì sin la furtgetta in toc charn... Juhu. Jau n’hai però betg vulì far ina scena ed hai simplamain dà la charn a mes savrin ... shit happens.

Jau giavisch a tuts in bel Nadal ed ina buna ruschnada en l’onn nov.

6 da schaner 2009

Fondue tofu

Mintg’onn il medem. Avant che la festa po cumenzar sto il pignol vegnir decorà. Betg mo cun cullas, mabain er cun puschas da tschigulatta. Questas puschas ‹survivevan› ils ultims onns strusch Bumaun pervia da mai. Auter quest onn, anc adina pendan singulas puschas vi dal pignol.

En chasa Luzio n’è Nadal betg mo la festa da famiglia, mabain era in pau la festa dal fondue chinois. Sin maisa trais rechauds. Dus per charn, in per tofu. I na nizzegia però betg ina massa da bagnar il tofu en buglion. El vegn bain chaud, però betg tras. Ma buna è la tschaina da Nadal tuttina stada. E mes padrin na saveva betg encleger ch’el na duess betg bagnar sia charn en mes buglion...

14 da schaner 2009

En cuschina vegana

Dapi dacurt hai jau in nov hobi: cuschinar. Jau fatsch quai fitg gugent, sche jau hai gust e peda. L’internet simplifitgescha la tschertga da recepts senza ingredienzas animalicas. Igl è però pli divertent ed era pli interessant d’inventar mias atgnas creaziuns. Per il pli hai jau gugent il resultat da mes art culinaric. Ed autras giadas poi capitar che las creaziuns van totalmain en las chautschas.

In da mes recepts preferids è ris da curry cun arveglia ed ananas. Ins dovra: ris (jau prend il pli gugent basmati ni wild rice), arveglia (il pli simpel da quella or da la stgatla da conservas), in’ananas (il meglier ina frestga), groma da soja e pulvra da curry.

Il recept è atgnamain fitg simpel. Cuschinar il ris, per la sosa simplamain stgaudar la groma, cundir ella cun il curry e dar vitiers l’arveglia e l’ananas tagliada en tocca.

Et voilà! Bon appetit.

27 da schaner 2009

Cumenzar l’emna cun in Red Bull

Suenter ina lunga fin d’emna: Glindesdi damaun a las 9:30 en cafetaria da la fatschenta, davant l’automat da bavrondas. Uss sto nà in ‹pick-me-up›. Coca-cola – na datti nagina pli, Red Bull – è era okay. Suenter ch’in collega da lavur pretenda ch’il taurin ch’è en il Red Bull saja animalic, stranglar giuaden il Red Bull cun nauscha conscienza ed enavos en biro. Là spert retschertgar sche quella pretensiun è vaira u betg. Puh, nagut animalic – persuenter pura chemia.

24 da favrer 2009

Il portgatsch intern

La tschigulatta è gia adina stada mes favurit tranter ils dultschims. Uss n’hai jau nagin problem da desister da dretga tschigulatta. Però tschigulatta vegana è in auter pèr chalzers – jau n’hai nagina schanza da resister! Perquai evitesch jau d’insumma cumprar tschigulatta.

Ina giada aveva mia mamma cumprà ina crema da tschigulatta (vegana) e mess ella en frestgera. Jau era lezza fin d’emna suletta a chasa. Jau n’hai betg dumbrà quantas giadas che jau sun stada davant la frestgera, avert e puspè serrà ella; ma segir dapli che tschintg giadas. A la fin è mes portgatsch intern tuttina stà pli ferm che jau e da la crema n’è betg propi restà ina massa.

La medema situaziun dominescha mumentan en l’abitaziun a Cuira, cun in cake da tschigulatta vegan. E quel schani emprova uss da surmanar mai e mes portgatsch intern...

11 da mars 2009

In sguard enavos

Durant la notg dals 29 da favrer sin il prim da mars 2008 è sa tschentada in’idea en mes chau. Suenter che jau aveva legì a fin la versiun finala da la SVA da Judith davart il vegetarissem sun jau stada persvadida da daventar immediat ina vegana. Judith è stada l’emprima persuna a la quala jau hai raquintà da mes plan, ed era la suletta ch’ha reagì da l’entschatta davent positiv. Autras persunas n’enclegian betg – er sche jau decler il motiv – pertge che jau desist da products animalics. U ch’ellas pensan che quai saja mo ina fasa. Forsa è quai propi ina fasa. Jau na pretend betg che jau resta mia vita duranta vegana. Forsa mid jau pervi da x-in motiv damaun mes punct da vista, u l’emna che vegn u en in onn. Per il mument sun jau però persvadida da quai che jau fatsch e na ma lasch dar da crair da nagin il cuntrari.

In onn è passà – in onn cun bleras discussiuns e ‹spruchs›, ma er cun bleras chaussas positivas sco per exempel che jau ma sent bler pli sauna ed era pli fit. Ma quai n’è betg il sulet. Jau hai era gia survegnì cumpliments per mia disciplina, e quai è ina chaussa che fa bain a mes ego.

8 d’avrigl 2009

Menu spezial fenomenal

Venderdi ha RTR gì sia tschaina da fatschenta. Quella ha gì lieu en il restaurant dal Hotel Waldhaus a Flem. Jau n’hai anc mai mangià en in restaurant uschè elegant (e ma poss metter avant da probablamain era mai pli avair il plaschair da pudair far quai). Ils collavuraturs da RTR èn per ina saira sa fatgs schics ed il persunal dal hotel è stà fitg gentil.

Sco che ti has probablamain gia engiavinà, hai dà per mai in menu spezial. In menu spezial da 4 plats! Sco emprim, durant l’apero, ha la scheffa dal marketing mess avant mai al responsabel dals camariers. Quel ha durant l’entira saira controllà e persequità che jau survegnia propi ils plats ch’èn stads previs per mai. Quai ha el fatg tiptop e tut ha funcziunà tenor plan. Sco emprim plat hai dà per mai ina pitschna salata maschadada cun tocs da melona ed avocado. Il segund è stà ina schuppa, la medema sco era ils auters collavuraturs han survegnì. Suandà è la tratga principala: dus tocs tofu cun tartuffels e verdura. Ma per dir, il tofu che jau hai mangià quella saira, è stà in dals megliers che jau hai pudì empruvar fin ussa. Sco dessert hai dà ina culla sorbet da citrona cun enturn ed enturn rudellas da frajas e da mango. Quai è stà ina fitg buna experientscha culinarica, ma era la saira da fatschenta è stada fitg divertenta.

Jau poss mo cussegliar dad ir en il hotel Waldhaus ed empruvar ina giada in menu vegan.

16 da fanadur 2009

Fin

A mai vai sco als auters blogists da Battaporta. Cura che jau hai cumenzà a scriver il blog, hai jau pensà che quai vegnia easy da scriver in pèr giadas l’emna. Ma quai n’è deplorablamain betg il cas. Jau stoss vesair en che jau n’hai betg avunda motivaziun e disciplina da star vi da questa chaussa e perquai na ma resta nagut auter che da dir tschüss. Jau hai però gì plaschair da pudair scriver e sper tuttina che jau hai pudì far chapir meglier il veganissem e pertge che jau sun vegana. :-D

Indicaziuns bibliograficas

Andrina Luzio. Andrina la vegana. Blog sin Battaporta, 2008/2009. Tut ils dretgs d’autur(a) / chasa editura resalvads. Ediziun epub: www.chattà.ch (2013).